Appèl teen skaliegasregulasies môre in hofArgieffoto Die hofstryd oor skaliegasregulasies begin môre in die appèlhof in Bloemfontein. Die burgerregtegroep AfriForum en Treasure the Karoo Action Group (TKAG) sê dán die ministers van minerale hulpbronne en omgewingsake die stryd aan oor hidrobrekingregulasies. Morné Mostert, hoof van omgewingsake by AfriForum, het gesê hulle vra die hof dat die regulasies oor petroleumeksplorasie en -produksie, wat in 2015 afgekondig is en voorsiening maak vir hidrobreking in Suid-Afrika, tersyde gestel word. “Die alliansie (AfriForum en TKAG) hou vol dat die regulasies op verskeie gronde onwettig is. Daar is tans teenstrydige uitsprake van die Oos-Kaapse hooggeregshof en die Noord-Gautengse hooggeregshof oor die wettigheid van hierdie regulasies. Die appèlaansoek gaan dus regsekerheid bied oor die regulasies,” het Mostert gesê. Jonathan Deal, uitvoerende hoof van TKAG, sê die staat moenie kortsigtige besluite neem nie en moet alle risiko’s van skaliegasontginning oorweeg. “Ons het in die res van die wêreld gesien wat die langdurige impak van skaliegasontginning is. Ander lande, soos die VSA, het die voordeel dat baie water vir hierdie soort mynbedrywighede beskikbaar is. Suid-Afrika het net nie genoeg hulpbronne om dié bedryf te kan hanteer nie – water is nie ’n hulpbron waarmee ons kan mors nie,” het Deal gesê. Mostert het gesê die departement van minerale hulpbronne het ŉ groot verpligting om te verseker dat waar mynboubedrywighede plaasvind, dit wettig gedoen word. “Indien dit nié gebeur nie, moet die departement wetgewing gebruik om swaar strawwe vir oortreders te verseker. Ons sien nie dat hy in die praktyk só optree nie.” Hy het gesê die regulasies oor hidrobreking kan ŉ verwoestende uitwerking op die watertafel van die Karoo hê, as dit nie behoorlik nagekom word nie. “Ons moet verantwoordelik met hulpbronne soos water omgaan en ek glo nie die departement het die vermoë om dit te verseker nie,” het Mostert gesê.